Louiesenhof: Weduwee, nog 2 vra moontlik vandag borgtogZurenah Smit (Foto: ANA) Zurenah Smit, die weduwee van die vermoorde wynboer Stefan Smit, en twee medebeskuldigdes sal na verwagting Donderdag aansoek om borgtog in die landdroshof op Stellenbosch doen. Smit (55) staan saam met Karel Derek Sait (50) en Steven James Damon (56) tereg op aanklagte van sameswering om moord te pleeg, huisroof, die onwettige besit van ŉ vuurwapen en ammunisie en aanranding met die doel om ernstig te beseer. Stefan Smit. Sait en Damon is reeds verlede Donderdag in die vroeë oggendure in hegtenis geneem nadat die polisie lasbriewe bekom het. Zurenah Smit het haar Maandag aan die polisie oorgegee waarna sy in hegtenis geneem is. Stefan Smit is in Junie verlede jaar op die Louiesenhof-wynlandgoed buite Stellenbosch vermoor. Hy is op 2 Junie skuins voor 19:00 op die wynplaas doodgeskiet toe vier gewapende mans deur ŉ oop deur toegang tot die plaashuis verkry het. Zurenah en ŉ vriendin van die gesin was ook tuis, maar het die aanval oorleef.